
Datganiad defnydd o ddeallusrwydd artiffisial
Rwy’n cydnabod y defnydd o gyfieithu peirianyddol yn ystod y cyfnod 20 Rhagfyr 2023 hyd 19 Ionawr 2025 at ddibenion cyfieithu gwybodaeth o iaith arall ar gyfer gwaith ymchwil y traethawd hwn. 
Defnyddiais yr anogwr(wyr): 
1. Cyfieithu peirianyddol Elia by Elhuyar
2. Cyfieithu peirianyddol porwr Microsoft Edge
3. Google Translate
Rwy’n cadarnhau nad ydw i wedi cyflwyno unrhyw destun deallusrwydd artiffisial cynhyrchiol fel fy ngwaith fy hun. Rwy’n cadarnhau bod gennyf gopïau o’m drafftiau, fy nodiadau, ac unrhyw adnoddau eraill y defnyddiais cyn ac ar ôl defnyddio offer deallusrwydd artiffisial y gellir gofyn i mi eu darparu fel tystiolaeth.
1. Cyflwyniad
Ar faes Eisteddfod Genedlaethol 2024, cyhoeddwyd adroddiad gan y Comisiwn Cymunedau Cymraeg yn argymell sefydlu ‘ardaloedd o arwyddocâd ieithyddol dwysedd uwch’ yng Nghymru fel ymateb i’r gostyngiad yn nifer y siaradwyr yng ‘nghadarnleoedd’ traddodiadol y Gymraeg, sef Ynys Môn, Gwynedd, Ceredigion a Sir Gaerfyrddin. Mewn geiriau eraill, argymhelliad i greu gofodau anadlu i’r Gymraeg sydd yma, sef cysyniad sylfaenol ym maes polisi a chynllunio iaith. Teg, felly, yw edrych tua phrofiadau eraill o roi’r cysyniad hwn ar waith, a cheisio dysgu o’u llwyddiannau a’u sialensiau nhw.
Yn y traethawd hwn byddaf yn ystyried yn feirniadol y cysyniad o ofodau ieithyddol o ddwysedd uchel, neu ofodau anadlu, fel dull o greu amgylchiadau fydd yn galluogi llwyddiant polisi a chynllunio iaith er mwyn ymateb i ddirywiad ieithyddol mewn ardaloedd neu wladwriaethau penodol.
Byddaf yn gosod y cysyniad yng nghyd-destun datblygiad damcaniaethol ac ymarferol y maes polisi a chynllunio iaith gan ystyried gweithiau awduron allweddol. Yna, byddaf yn rhoi trosolwg o ddefnydd a llwyddiant y cysyniad hwn yng Ngwlad y Basg gan gyfeirio at ei effaith ar feysydd sosioieithyddol penodol, gan gynnwys yr economi, addysg a thechnoleg/y cyfryngau, ac yn ystyried sefyllfa gyfredol Cymru a pha effeithiau posibl y gellid eu gweld o roi’r cysyniad ar waith yma.
Mae nifer o resymau am benderfynu ar y Fasgeg (Euskara) fel sefyllfa ieithyddol gymharol i’r Gymraeg gan gynnwys:
· Mae gan y ddwy iaith boblogaeth o oddeutu tair miliwn, ar draws cymysgedd o ardaloedd diwydiannol, dinesig ac amaethyddol
· Mae’r ‘pellter ieithyddol’ rhwng Euskara a Ffrangeg/Sbaeneg yn debyg i’r pellter rhwng y Gymraeg a Saesneg
· Mae hawliau ieithyddol siaradwyr y ddwy iaith wedi’u gwreiddio mewn cyfraith 
· Mae data diweddar ar gael ar gyfer y ddwy iaith, trwy gyfrifiad pum mlynedd yng Ngwlad y Basg a deng mlynedd yng Nghymru
· Mae gan y ddwy wlad agweddau diwylliannol ieithyddol tebyg, o’u traddodiadau llafar i gerddoriaeth, a mesurau caeth barddoniaeth fel y gynghanedd a bertsolaritza
· Mae gan y ddwy iaith gymuned ieithyddol dramor, sef Patagonia a Boise UDA.
· Mae’r ddwy iaith ar groesffordd ieithyddol, gyda’r data yn dangos bod rhaid gweithredu os am oroesi (Iurrebaso, 2023 ac Amonarriz, 2019, a ddyfynnwyd yn Gartziarena, 2024; Comisiwn Cymunedau Cymraeg, 2024).

2. Cyd-destun damcaniaethol – beth yw gofodau anadlu?
Mae llawer o gymunedau ieithyddol yn arddel y cysyniad o ddiogelu neu enwi ardaloedd neu fannau penodol sy’n hanfodol i barhad iaith. O’r Gaeltacht yn Iwerddon i Arnasguneak Gwlad y Basg, a gofodau’r Gatalaneg, Galiseg a Saami hefyd. Maent yn bodoli mewn llawer o wahanol ffurfiau a chyda llawer o wahanol enwau, ond yn y traethawd hwn byddaf yn canolbwyntio ar gysyniad ‘gofodau anadlu’ a gyflwynwyd gan Joshua Fishman, un o hoelion wyth maes polisi a chynllunio iaith.

2.1.  Hanfodion y cysyniad
Yn ei lyfr Reversing Language Shift (1991) – un o destunau mwyaf sylfaenol a hanfodol maes polisi a chynllunio iaith o ran adfywio ieithoedd lleiafrifedig – mae Fishman yn ceisio deall pam mae’n anodd adfer iaith a chynnig ffyrdd o ymateb o hynny. Mae’n dadlau mai trosglwyddo iaith ar draws y cenedlaethau, “intergenerational continuity”, yw’r sylfaen i barhad unrhyw iaith ac na ellid gwrthdroi shifft ieithyddol (reversing language shift neu RLS) heb drosglwyddo iaith o fewn teuluoedd a chymunedau lleol. Mae cefnogaeth eang i’r ddadl mai trosglwyddo iaith ar draws y cenedlaethau yw’r allwedd i wrthdroi shifft ieithyddol, gan gynnwys Spolsky (2005), Smith-Christmas a Ruiséal (2022), Yi (2004).
Yn y cyd-destun hwn y cyflwynodd Fishman (1991) yr angen am ‘ofodau anadlu’, sef ardal ddaearyddol benodol â niferoedd uwch o siaradwyr yr iaith leiafrifol, sy’n caniatáu i iaith leiafrifedig fodoli heb ddylanwad na phresenoldeb yr iaith hegemonaidd: “demographically concentrated space where Xish can be on its own turf, predominant and unharassed.” 
Mae’n disgrifio’r angen i neilltuo lle a’i amddiffyn er mwyn sicrhau o leiaf rhai cyfleoedd i’r iaith fodoli fel dewis naturiol ac amlwg, i fod yn briod iaith neu lengua propia, heb ymyrraeth iaith fwyafrifol, ddominyddol sy’n gorfodi unigolion i wneud penderfyniadau parhaus am eu dewis iaith. Mae angen i leihau’r ymdrech sydd ynghlwm â defnyddio’r iaith leiafrifol. Fel y dywed Kroik (2023):
The mere presence of the majority language pressures minority language speakers to habitually adapt, code switch and speak the majority language. A breathing space provides room for the minority language to flourish.
Ychwanega O’Rourke (2018) fod cael gwared ar yr elfen o gystadleuaeth rhwng ieithoedd yn hollbwysig, gan greu cyfle i iaith leiafrifedig fodoli yn naturiol, heb gystadleuaeth neu ddominyddiaeth yr iaith hegemonaidd. Byddai hyn yn galluogi siaradwyr yr iaith leiafrifedig i arddel beth mae Ricento (2006) yn ei alw’n rym gweithredu (agency). Yn sgil hyn, mae cyfle i gyflawni elfen mae Yi (2004) yn pwysleisio, sef pwysigrwydd agweddau’r unigolyn, y teulu, yr ysgol a’r gymdeithas tuag at werth yr iaith leiafrifedig, a pha mor ‘dderbyniol’ yw’r defnydd o’r iaith leiafrifedig o flaen siaradwyr unieithog yr iaith fwyafrifol.
Mae Fishman (1991) yn nodi’r angen am ddwysedd nifer y siaradwyr fel ffactor allweddol i lwyddiant y gofodau anadlu hefyd. Fel y nodir yn Grymuso Cymunedau, Cryfhau’r Gymraeg (Llywodraeth Cymru, 2024): “Mae dwysedd siaradwyr Cymraeg yn allweddol bwysig o safbwynt defnydd iaith ar lefel gymunedol”, a bod y dirywiad yng nghanran y siaradwyr Cymraeg a nodwyd yng Nghyfrifiad 2021 yn “fygythiad i ddyfodol y Gymraeg fel iaith gymunedol, ac felly fel iaith genedlaethol.” Yng Ngwlad y Basg ac yn yr argymhellion ar gyfer creu gofodau anadlu yng Nghymru, defnyddir y syniad o drothwy canrannol fel dull o sefydlu a chynnal ardaloedd y gofodau anadlu – trafodir hyn yn fanylach yn nes ymlaen yn y traethawd.  
Yn y gofodau anadlu, rhaid blaenoriaethu’r iaith leiafrifedig yn ei dealltwriaeth, ei gwelededd, ei defnydd a’i dathlu (Fishman, 1991). Ystyr ymarferol hyn yw sicrhau ei bod yn amlwg (os nad yn amlycach na’r cyfieithiad yn yr iaith/ieithoedd dominyddol) ym mhob agwedd ar fywyd - o arwyddion ffordd i iaith gweithwyr siop, taflenni gweinyddol neu arddangosfa mewn amgueddfa. Yn ei hanfod, ystyr hyn yw sicrhau fod yr iaith yn cyrraedd pob cwr o ecosystem gymdeithasol yr iaith.
Mae Cenoz a Gorter (2017) yn mynd â hyn gam ymhellach gan bwysleisio’r angen am beuoedd unieithog os yw iaith leiafrifedig yn mynd i ffynnu, gan awgrymu bod angen creu mannau ar wahân ble siaredir yr iaith leiafrifol yn unig neu ddatblygu’r angen i ddefnyddio neu ddeall iaith leiafrifedig trwy drawsieithu er enghraifft trwy beidio â darparu cyfieithiad o’r iaith leiafrifedig pan fydd.
Mae’r holl elfennau hyn yn cyfrannu at nod allweddol arall y gofodau anadlu, sef creu amgylchiadau ffafriol er mwyn gwrthdroi shifft ieithyddol. O gyfeirio at ddull Kaplan a Baldauf (1997), gall hyn fod o safbwynt yr unigolyn ar y lefel meicro, gan ei wneud yn haws a’i gwneud yn haws iddo fyw a bod yn yr iaith leiafrifol; ar lefel meso e.e. trwy ei gwneud yn haws i weithleoedd weithredu polisïau iaith all ddylanwadu’n uniongyrchol ar ddysgu a defnyddio’r iaith, ac ar lefel macro, e.e. trwy roi ffordd i gyrff cenedlaethol fel llywodraethau gyflwyno cynlluniau neu strategaethau sy’n targedu nifer uwch o siaradwyr mewn ardal lai gyda’r nod o gynyddu neu gyflymu eu heffaith (impact).
Law yn llaw â’r cysyniad o ofodau anadlu, disgrifiodd Fishman ei Raddfa Ymyrryd ar Draws Cenedlaethau Gam wrth Gam (Graded Intergenerational Disruption Scale, neu GIDS), sef ffordd o fesur iechyd neu hyfywedd iaith drwy gyfres o ddatganiadau neu raddfeydd, yn sail i weithredu er mwyn ceisio gwrthdroi shifft ieithyddol. Rwyf am ganolbwyntio ar y gofodau anadlu yn y traethawd hwn ond gweler Reversing Language Shift (1991) am werthusiad manwl Fishman o Wlad y Basg yng nghyd-destun y GIDS, a’r diweddariad gan Azurmendi ac eraill yn y gyfrol a olygwyd gan Fishman, Can Threatened Languages be Saved? (2001). 

2.2    Datblygiadau diweddarach
Yn yr oddeutu deng mlynedd ar hugain ers cyhoeddi cysyniad Fishman, mae’r newidiadau cymdeithasol wedi bod yn aruthrol ac wedi datblygu ar garlam. Erbyn hyn mae nifer o addasiadau neu ychwanegiadau wedi cael eu cynnig er mwyn ehangu’r diffiniad o beth yw gofod anadlu, yn ogystal â’r cynhwysion allweddol er mwyn gwrthdroi shifft ieithyddol.
Un o’r datblygiadau amlycaf yw ehangu’r amrywiaeth, maint a math o ofodau anadlu. Wrth astudio siaradwyr newydd y Gatalaneg, mae O’Rourke (2018) yn ychwanegu dimensiwn cymdeithasol at y cysyniad gwreiddiol e.e. wrth i siaradwyr newydd greu eu gofodau anadlu anffurfiol eu hunain er mwyn gallu byw a bod yn yr iaith leiafrifedig yn unig. Nid ardaloedd â ffiniau diffinedig neu isafswm niferoedd yw’r rhain, ond gofodau unieithog sy’n galluogi i siaradwyr newydd ymdrochi yn eu hiaith darged ac osgoi gorthrwm yr iaith fwyafrifol. 
Mae Cenoz a Gorter (2017) o’r gred y gall ystafell ddosbarth fod yn ofod anadlu, mae O’Rourke (2018) yn glir fod y gweithle yn parhau i fod yn ofod anadlu bwysig, ac mae Sams (2023) yn dadlau y gall perfformiadau cwmnïau theatr mewn addysg greu gofodau anadlu ar gyfer y Gymraeg mewn ysgolion. Mae Belmar a Glass (2019) hefyd wedi dadlau y gall cymunedau rhithiol fod yn ofodau anadlu llwyddiannus i ieithoedd lleiafrifol, gyda Kroik (2023) yn adleisio hyn yng nghyd-destun iaith Saami: “spaces for language use are potentially less tangible and also more loosely defined than Fishman’s breathing spaces, as distance teaching and online spaces have emerged.”
Nid yw Fishman (1991) ei hun yn grediniol fod y rhithfyd yn ofod digonol i sicrhau gwrthdroi shifft ieithyddol, mae’n ddiysgog mai trwy gysylltiadau cymunedol a dynol â’n gilydd, wyneb yn wyneb yn unig mae llwyddo i drosglwyddo iaith rhwng cenedlaethau a gwrthdroi shifft ieithyddol. Meddai: “Gemeinschaft (the intimate community whose members are related to one another via bonds of kinship, affection and communality of interest and purpose) is the real secret weapon of RLS.”
Serch hynny, mae hyd yn oed Fishman yn ildio bod ffyrdd o ddefnyddio technoleg er budd ieithoedd lleiafrifol os y gallant ffeindio harbwr diogel yn wyneb y cyrch gwybodaeth a chystadleuaeth gan ieithoedd dominyddol; ategu globaleiddio yn hytrach na’i wrthwynebu a bod yn encil amgen croesawgar pan fydd pwysau, cymhlethdod a chyflymder y datblygiadau yn ormod. 
Yn ychwaneg at hynny, yn sgil effeithiau pandemig Covid-19 a datblygiadau diweddar ym maes AI, rhaid o leiaf ystyried gofodau anadlu rhithwir fel fframwaith ochr yn ochr â rhyngweithio wyneb yn wyneb, nid llai er mwyn deall goblygiadau’r parthau digidol ar ieithoedd leiafrifedig a datblygu dulliau o wrthdroi’r shifft iaith technolegol sydd ar waith.

3. Cyd-destun Gwlad y Basg:
Rhwng diwedd y 19eg ganrif a 1975, bu cwymp dramatig yn y defnydd o Euskara o 95% i 20% (Fernández Ulloa, 2006). Un ffactor anhepgor oedd polisi ieithyddol Sbaen yn ystod cyfnod yr unben Franco (1939-1975) o orfodi’r Sbaeneg ar holl bobloedd y wlad ym mhob agwedd ar fywyd a lleiafrifoli Euskara, yr hyn mae Cobarrubias (1983) yn ei alw’n gymhathiad.
Wrth bontio i ddemocratiaeth wedi marwolaeth Franco, cafodd Sbaen Gyfansoddiad newydd gan roi hunanreolaeth i Gymuned Ymreolaethol Gwlad y Basg (BAC) sy’n cynnwys taleithiau Araba, Bizkaia a Gipuzkoa, ac i dalaith Navarre (gweler Ffigur 1). Gwelir hefyd ar y map drydedd ardal lle siaredir Euskara, Iparralde, dros y ffin yng ngwladwriaeth Ffrainc, er nad oes gan yr iaith statws swyddogol yno.

Yn y BAC, mae hawliau ieithyddol siaradwyr Euskara wedi’u diogelu trwy gyfraith, sef y Basic Law on the Normalisation of the Use of Basque (1982). Mae Navarre, wedi’i rhannu’n dri pharth - parth Sbaeneg yn unig, parth Sbaeneg ac Euskara, a pharth Euskara yn unig. Diogelir hawliau siaradwyr yr iaith yn yr ardaloedd lle siaredir yr iaith yn unig trwy’r Ley Orgánica de Reintegración y Amejoramiento del Régimen Foral de Navarra, neu LORAFNA (1986). Dan arweiniad cyrff yr ardaloedd gweinyddol hyn, buddsoddir yn sylweddol mewn llawer o wahanol agweddau ar yr iaith, o ymchwil i gyhoeddi, addysg a’r cyfryngau, gyda’r nod o wrthdroi’r dafol rym rhwng Sbaeneg ac Euskara, er mwyn gwarantu y bydd Euskara yn goroesi ac yn ffynnu (Fernández Ulloa, 2006).
Yn y degawdau cynnar, canolbwyntiwyd ar gynllunio corpws (teipoleg Haugen), gan lunio Basgeg Unedig, neu Euskara Batua (Mahlau, 1991) sydd bellach wedi’i derbyn ac mewn defnydd helaeth mewn gwahanol beuoedd gan gynnwys byd addysg, y cyfryngau a gweinyddiaeth ffurfiol. Sefydlwyd nifer o wahanol gyrff cynllunio iaith gan gynnwys gweinyddiaethau polisi iaith, adrannau addysg, sefydliadau addysg oedolion a Basgeiddio, a sefydliadau gweinyddiaeth gyhoeddus. Mae gan gynghorau taleithiol a chymuned Gwlad y Basg rôl i’w chwarae yn hyrwyddo’r iaith hefyd, ynghyd â nifer fawr o sefydliadau a chwmnïau preifat (Lana, 2021). Rhoddwyd polisïau arloesol ar waith ym myd addysg gan gynnwys ymestyn yr ikastolen, ysgolion a oedd yn addysgu drwy gyfrwng Euskara yn ystod cyfnod Franco, a sefydlu Euskaltegi, canolfannau dysgu iaith.
Ymhlith ymgyrchoedd iaith cymdeithasol amlycaf Euskara, mae’r Korrika, ras gyfnewid 1,400 o filltiroedd dros 11 diwrnod ble mae siaradwyr ac ymgyrchwyr yr iaith yn cario baton drwy ardaloedd Euskara ac yn codi arian i’r Euskaltegi, canolfannau dysgu iaith (https://www.aek.eus/en/).
Mae darlun ystadegol Euskara mor amrywiol â’i daearyddiaeth, ac yn adlewyrchiad clir o bolisïau’r gwahanol ranbarthau (Lana, 2021). Dyma’r prif ystadegau yn ôl rhanbarth.
Iparralde (Lascano, 2023):
· Mae gan 20% o’r boblogaeth rywfaint o ddealltwriaeth o Euskara ac mae’r niferoedd yn gostwng
· Mae 1/3 o ddisgyblion ysgol yn derbyn addysg Euskara (dwyieithog, ymdrochi llwyr neu rannol) ond nid yw’n orfodol
Navarre (Gartziarena, 2024):
· Mae gan 25% o’r boblogaeth rywfaint o ddealltwriaeth o Euskara ac mae’r niferoedd yn gostwng
· Y dalaith wedi’i rhannu’n dair, ardal Euskara yn unig, ardal ddwyieithog Euskara a Sbaeneg, ac ardal Sbaeneg yn unig sy’n amharu ar ddefnydd a throsglwyddiad Euskara
BAC (Gartziarena, 2024):
· Mae gan 62.4% o’r boblogaeth 2 oed a hŷn (1,349,808 o bobl) ryw lefel o ddealltwriaeth o Euskara
· Mae rhan helaeth y disgyblion ysgol yn derbyn eu haddysg yn gyfangwbl trwy gyfrwng Euskara (78% yn derbyn eu haddysg trwy fodel D, y model Euskara yn unig)
· Blaenoriaethu Euskara yn y gwasanaethau cyhoeddus
Hyd yn oed yn y BAC, lle mae’r polisïau iaith ar eu mwyaf llwyddiannus, mae bwlch mawr rhwng dealltwriaeth o’r iaith a defnydd o’r iaith. Fel y nodir yn y graff isod, plant 2-14 oed yw’r defnyddwyr mwyaf (data 2021) ond mae’n dal i fod yn isel, ac mae dirywiad cyson yn nifer y bobl hŷn (65+) sy’n defnyddio’r iaith.

Ffynhonnell: Gartziarena, 2024 / VII Sociolinguistic Survey (2011).
Mae’r data’n dangos yn glir bod addysg a chynllunio iaith yn dal i fod yn hanfodol er mwyn sicrhau dyfodol yr iaith (Gartziarena, 2024) ar draws y taleithiau. Mae angen parhau i gynyddu nifer y siaradwyr, ond mae nod hefyd i ddyblu’r defnydd o Euskara. Mae hawliau ieithyddol siaradwyr Euskara hefyd dan warchae (Gartziarena, 2024), felly o fewn y llwyddiannau mae sialensiau newydd yn codi mewn nifer o feysydd.

4.   Cyd-destun Cymru
Mae’r Gymraeg yn iaith swyddogol yng Nghymru, gwlad a phoblogaeth o tua 3 miliwn â chanddi ei Senedd ei hun. Yn ôl Cyfrifiad 2021, 17.8% o bobl 3 oed neu hŷn yng Nghymru a nododd eu bod yn siarad Cymraeg; 1.2% yn is na Chyfrifiad 2011. (Llywodraeth Cymru, 2022). Yn 1891, sef y cyfrifiad cyntaf i ofyn am allu yn y Gymraeg, roedd 910,289 o bobl Cymru’n gallu siarad Cymraeg, sef 54.5% o’r boblogaeth (Atebol a Rondo, 2025).
Fel y nodwyd eisoes, argymhellodd adroddiad y Comisiwn Cymunedau Cymraeg 2024 y dylid creu ardaloedd o arwyddocâd ieithyddol dwysedd uwch, sef math o ofodau anadlu, ar gyfer cymunedau sydd â chanran dwysedd siaradwyr o 40% neu fwy. Yng Ngwynedd, Ynys Môn, Ceredigion a Sir Gaerfyrddin mae’r dwysedd uchaf o siaradwyr Cymraeg, ynghyd â nifer o ardaloedd cyfagos. Ardaloedd gwledig yw’r siroedd hyn i raddau helaeth.

Ymhlith siaradwyr Cymraeg rhwng 5 ac 15 oed gwelwyd y cwymp mwyaf dramatig, o 40.3% yn 2011 i 34.3% yn 2021. Fel y nodwyd uchod, ystyrir trosglwyddiad iaith o fewn y cartref yn gwbl allweddol i barhad iaith ac mae’r grŵp oedran hwn yn allweddol yn hynny o beth.
Yn sail i waith polisi a chynllunio iaith yng Nghymru mae strategaeth iaith Llywodraeth Cymru, Cymraeg 2050: Miliwn o Siaradwyr (2017), a’r ddau brif darged yw cynyddu nifer y siaradwyr Cymraeg i gyrraedd miliwn erbyn 2050, a dyblu’r defnydd bob dydd o’r Gymraeg o 10% i 20%. Mae gan Lywodraeth Cymru adrannau polisi sy’n arwain y gwaith o roi’r strategaeth ar waith ac enwir cyrff ar draws Cymru sy’n bartneriaid allweddol.
Hefyd yn gyrru’r datblygiadau ym maes polisi a chynllunio iaith mae Comisiynydd y Gymraeg. Prif nod statudol Comisiynydd y Gymraeg yw hybu a hwyluso defnyddio’r Gymraeg, ac mae’n gwneud hyn yn bennaf trwy’r Safonau Iaith Gymraeg, sef gofynion statudol y mae’n rhaid i gyrff cyhoeddus ar draws Cymru gydymffurfio â nhw. Mae swyddfa’r Comisiynydd a Mesur y Gymraeg (Cymru) 2011 a sefydlodd y swydd yn diogelu hawliau iaith siaradwyr Cymraeg, ac mae gan bawb yng Nghymru yr un hawliau iaith (Comisiynydd y Gymraeg, 2025).
Fel y nodwyd yn y cyflwyniad, cyhoeddwyd Grymuso Cymunedau, Cryfhau’r Gymraeg, adroddiad y Comisiwn Cymunedau Cymraeg (Llywodraeth Cymru) yn ystod haf 2024, a oedd yn argymell sefydlu ardaloedd o arwyddocâd ieithyddol dwysedd uwch mewn ardaloedd lle mae mwy na 40%. Mae 231 LSOA (term ystadegol, Ardal Gynnyrch Ehangach Haen Is) y mae dros 40% o’u poblogaeth yn medru siarad Cymraeg yr awgrymir eu dynodi yn ardaloedd o arwyddocâd ieithyddol dwysedd uwch, ac mae darpariaeth yn yr argymhelliad i ardaloedd LSOA oddeutu 40%+ nad ydynt o fewn y pedair sir â’r nifer uchaf o LSOAau 40%+ (Ynys Môn, Gwynedd, Ceredigion, Sir Gaerfyrddin) hefyd gael dynodi eu hunain yn ardaloedd o arwyddocâd ieithyddol dwysedd uwch dan amgylchiadau penodol.
Un o sialensiau gwrthdroi shifft ieithyddol, meddai Fishman, yw gwybod beth i wneud a phryd, “Judicious decisions as to what to do and when are at the very heart of successful RLS-efforts”. Felly, pam argymell fframwaith o’r fath nawr? Yma mae’r ateb yn y data. Cymharer y trothwyon ar gyfer creu’r gofodau anadlu hyn yng Ngwlad y Basg a Chymru. 70% yw’r trothwy yn Euskaldi, a 40% yng Nghymru. Mae’n bosibl na fydd niferoedd digonol os bydd y dirywiad cyfredol yn parhau ar yr un raddfa a chyflymder.
Ystyriaeth gyd-destunol arall ar gyfer sefydlu ardaloedd o arwyddocâd ieithyddol dwysedd uwch yw a ddylid deddfu er mwyn eu sefydlu. Mae Grymuso Cymunedau, Cryfhau’r Gymraeg yn mynd mor bell â chynnig geiriad ar gyfer y ddeddfwriaeth gan argymell y dylai Llywodraeth Cymru ‘gyflwyno deddfwriaeth gynradd newydd er mwyn sefydlu’r fframwaith”. Fodd bynnag, mae rhai o’r farn y bu gormod o bwyslais ar reoliadau ers Mesur y Gymraeg (Cymru) 2011 - mae Jones (2022) yn pwysleisio pwysigrwydd dull amlweddog o gynllunio iaith sy’n cynnwys y siaradwyr eu hunain a’u cymunedau yn ogystal ag anogaeth gadarnhaol gan awdurdodau lleol, rhanbarthol a chenedlaethol.


5. Y gofodau anadlu ar waith – profiad Gwlad y Basg a’r dyfodol i Gymru
5.1 Sefydlu gofodau anadlu a chorff swyddogol ar eu cyfer 
Yn 1991, sefydlwyd Udalerri Euskaldunen Mankomunitatea (UEMA) sef y corff swyddogol ar gyfer yr arnasguneak, am eu bod yn gweld mai Euskara oedd iaith y dref ond mai Sbaeneg oedd iaith gweinyddiaeth. Caiff cynghorau tref lle mae dros 70% o’u trigolion yn siarad Euskara fod yn aelodau o’r corff. Ymhlith eu hamcanion oedd sicrhau fod dinasyddion yn gwneud popeth yn Euskara yn y gofodau anadlu; llunio tiriogaeth ble mae Euskara yn briod iaith; a hyrwyddo datblygu sosio-economaidd a sosio-ddiwylliannol yr arnasguneak.
Llwyddwyd dros y blynyddoedd i gynyddu’r defnydd o Euskara mewn gweinyddiaeth, ond gwelodd UEMA mai Sbaeneg oedd iaith y dref bellach. Felly, yn 2001, diweddarwyd y strategaeth hon oherwydd y newidiadau cymdeithasol oedd ar waith er mwyn normaleiddio’r defnydd o Euskara yn llawn o fewn yr arnasguneak; codi ymwybyddiaeth ymhlith yr arnasguneak; adfer a chynnal yr arnasguneak.
Mae’r arnasguneak yn amrywiol o ran demograffeg sosioddaearyddol a sosioieithyddol – yn ôl Euskarabidea ac eraill (2024), “Despite being the healthiest ecosystems of the Basque language, we have breathing spaces for diverse sociolinguistic realities in the Basque Country.” Serch hynny mae themâu cyffredin rhyngddynt, felly mae angen corff canolog fel UEMA er mwyn cynllunio, creu a rhannu adnoddau canolog.

[image: Map o arnasguneak, gofodau anadlu, Gwlad y Basg]
Map o’r arnasguneak yn 2023. (Map gan Berria, UEMA - berria.eus, https://www.berria.eus/pdf_artxiboa/2023/2023-03-24_UEMA_97b4187f79f067d3.pdf, CC BY-SA 4.0, https://commons.wikimedia.org/w/index.php?curid=129954346?
Yn Grymuso Cymunedau, Cryfhau’r Gymraeg (Llywodraeth Cymru, 2024) argymhellir sefydlu uned oddi mewn i Lywodraeth Cymru er mwyn datblygu a chydlynu polisi cyhoeddus ar gyfer yr ardaloedd o arwyddocâd ieithyddol dwysedd uwch, gyda chyngor gan banel arbenigol. Ond, tybed a ddylid ystyried sefydlu corff hyd braich annibynnol i wneud y gwaith hwn? Mae’r model eisoes yn bodoli ar ffurf swyddfa’r Comisiynydd Iaith, a gellid creu darpariaeth ar gyfer hyn yn y ddeddfwriaeth gynradd a nodir fel dull o sefydlu’r ardaloedd yn y lle cyntaf. O gymryd fod angen sefydlu’r ardaloedd trwy ddeddf (yn hytrach na fframwaith neu ddull tu hwnt i gyfraith) er mwyn diogelu rhag newidiadau yn y rheolaeth wleidyddol (h.y. plaid wahanol mewn grym), a ddylid diogelu hygrededd yr ardaloedd a’u hannibyniaeth trwy lunio corff hyd braich hefyd? O ystyried lleoliadau’r siroedd a fyddai’n cynnwys y mwyafrif o’r ardaloedd hefyd, ai Caerdydd fyddai’r lle gorau i’r grym hwnnw eistedd? O safbwynt polisi, gellid dadlau y byddai angen rhwydwaith i gynrychioli’r corff newydd hwn ar lawr gwlad er mwyn gallu adnabod, llunio a gweithredu polisiau lleol yn y modd mwyaf effeithlon a llwyddiannus - yn debyg i rwydwaith gyfredol y Mentrau Iaith.
5.2    Hwyluso cynllunio iaith
Mae Hodges a Prys (2019) wedi nodi’r her i gynllunwyr iaith a pholisi ynghylch amrywiaeth a chyfansoddiad cymunedau ieithyddol (Llywodraeth Cymru, 2012) ac effaith hyn ar fath a dwysedd ymyraethau ar wahanol lefelau o gynllunio iaith. Gellid dadlau y byddai creu gofodau anadlu yn un ffordd o wahaniaethu rhwng y gwahanol gymunedau ieithyddol hyn er mwyn gallu adnabod a gweithredu mathau penodol o gynllunio a pholisi iaith sy’n fwy addas at y diben.
O fenthyg term o fyd Cyfathrebu, fe allai segmentu’r cymunedau yn y modd hwn symleiddio neu leihau’r nifer o bolisïau sydd eu hangen, neu o leiaf eu gwneud yn fwy pwrpasol, gan alluogi i eraill ddeall yn well ac yn gyflymach beth yw natur yr ardal er mwyn iddyn nhw ddefnyddio eu grym gweithredu mewn modd gwybyddus a phwrpasol. Er enghraifft, ar lefel meicro yr unigolyn sy’n dewis cychwyn sgwrs yn yr iaith leiafrifiedig; ar lefel meso y tîm chwaraeon sy’n penderfynu cynnal sesiwn hyfforddi yn yr iaith leiafrifedig; ar lefel macro cyngor sir lleol yn penderfynu y bydd llyfrgelloedd yn darparu gwasanaeth yn yr iaith leiafrifedig yn gyntaf bob tro.
Mae democratiaeth ddiwylliannol hefyd yn thema sydd wedi codi yng Ngwlad y Basg wrth werthuso’r gofodau anadlu. Mae Zalbide (2018) yn pwysleisio pwysigrwydd canolog trigolion y gofodau anadlu wrth wneud penderfyniadau, a defnyddio dull sy’n canolbwyntio ar y siaradwr. Gall y dull hwn fod yn un ateb i gymhlethdod y gwahanol fathau o gymunedau ieithyddol sydd gennym. 
5.3     Y gofodau anadlu fel fframwaith i ddylanwadu ar bolisiau tu hwnt i bolisi iaith
Er mwyn sicrhau hyfywedd ecosystem ieithyddol, rhaid dylanwadu ar bolisïau cyhoeddus mewn meysydd eraill. Mae Fernández Ulloa (2006) yn dadlau fod esblygiad yr arnasguneak yn dangos fod polisiau yn ymwneud â chynllunio tiriogaethol a datblygiadau technolegol wedi cael effaith lawer fwy ar RLS na’r polisiau iaith eu hunain: “Instead of shaping the paradigm of language policy and understanding it as one of the policies of the institution, it should be understood as a vision to be integrated into policies in general.” 
[bookmark: _Hlk188133303][bookmark: _Hlk188130924]Mae adroddiad Llywodraeth Cymru: Grymuso Cymunedau, Cryfhau’r Gymraeg 2024 yn cytuno, ac yn nodi y dylid mynd ati i “addasu polisiau cyhoeddus er mwyn mynd i’r afael â’r heriau amrywiol sy’n wynebu’r iaith” gan gynnwys polisiau mewn meysydd fel “polisi economaidd, polisi tai, cynllunio gwlad a thref ac addysg”.
5.4     Ychwanegu at y dirwedd hawliau, nid ei disodli
Un agwedd ar gynllunio iaith yw’r gofodau anadlu, sy’n ategu ymgyrchoedd ehangach yn hytrach na’n eu disodli (Euskarabidea ac eraill, 2024). Mae polisïau iaith eraill ac eang yn bodoli o fewn fframwaith hawliau siaradwyr Euskara. Mae’r Comisiwn Cymunedau Cymraeg o’r un farn, ac yn nodi mai iaith genedlaethol yw’r Gymraeg ac na fyddai dynodi ardaloedd o arwyddocâd ieithyddol o ddwysedd uwch yn tynnu’n groes i hawliau cyfanfydol cyfredol siaradwyr Cymraeg, “Dylai’r dynodiad hwn fodoli ochr yn ochr ag ymrwymiad cadarn gan Lywodraeth Cymru i adfywio’r Gymraeg ymhob rhan o Gymru” (Grymuso Cymunedau, Cryfhau’r Gymraeg, 2024).
Mae tirwedd ieithyddol Euskara yn wahanol iawn i’r Gymraeg, ac mae hyn medd Lana (2021) wedi amharu ar gynnydd o ran polisi iaith ar draws y wlad e.e. oherwydd y rhaniad yn y parthau ieithyddol ar draws Navarre. Yng Nghymru, gellid dadlau ein bod mewn sefyllfa well i roi’r gofodau anadlu ar waith am fod y Safonau Iaith Gymraeg yn waelodlin gyson ar draws Cymru o ran polisi iaith a disgwyliadau defnyddwyr iaith. Fodd bynnag, fel y nodir yn adroddiad Comisiwn Cymunedau Cymru (Llywodraeth Cymru, 2024), mae’n holl bwysig fod yr ardaloedd o ddwysedd uchel yn ychwanegol at ac yn ddatblygiad o’r dirwedd gyfreithiol-ieithyddol gyfredol, os yw’r cysyniad yn mynd i lwyddo.
5.5	Asesiad o effaith ieithyddol
Yn 2018-19, aeth Llywodraeth Gwlad y Basg ac UEMA ati ar y cyd i addasu methodoleg asesiadau o effaith ieithyddol ar gyfer yr arnasguneak (Departmento de Cultura y Política Lingüística, 2025) er mwyn atal neu leihau risg i Euskara. Mae’r dull hwn yn gosod Euskara fel elfen o reolaeth y cynghorau tref sy’n treiddio i bob agwedd ar bolisi. Nodir mai ychydig iawn o ieithoedd lleiafrifedig sy’n meddu ar y math hwn o ddull, a bod gan lai fyth ohonynt fframwaith cyfreithiol ar eu cyfer.
Yng Nghymru, mae darpariaethau cyfreithiol eisoes yn bodoli ar gyfer creu asesiadau o effaith ieithyddol yn rhan o’r Safonau Iaith Gymraeg. Mae’n ofynnol i gyrff cyhoeddus gyhoeddi fersiwn ohonynt ar lefel macro a meso wrth ystyried unrhyw benderfyniadau polisi. Byddai angen pennu sut i ddefnyddio’r fframwaith cyfredol hwn er mwyn cefnogi’r ardaloedd o arwyddocâd ieithyddol dwysedd uwch a phwy fyddai’n gyfrifol am gydlynu hyn.
5.6. Data
Mae rhaniad cymuned ieithyddol Euskara dros y tri pharth ieithyddol yn Navarre, y taleithiau a gwladwriaethau yn ei gwneud yn anodd i gasglu data y gellid ei gymharu yn hawdd. Sefydlwyd EUSTAT ym 1980 am nad oedd ystadegau gwladol Sbaen yn diwallu anghenion y dirwedd wleidyddol newydd (EUSTAT, 2025).
Yng Nghymru, mae’r ddau brif ffynhonnell ddata ar gyfer y Gymraeg sef y Cyfrifiad a gynhelir bob 10 mlynedd a’r Arolwg Blynyddol o’r Boblogaeth yn rhoi darlun gwahanol iawn o hyfywedd y Gymraeg, gydag Arolwg 2021 yn dangos 884,000 o siaradwyr Cymraeg o gymharu â 538,000 yn y Cyfrifiad yn yr un flwyddyn. Mae’r ffynonellau hyn hefyd yn casglu data yn defnyddio dulliau gwahanol, er bod geiriad y cwestiwn yr un peth (Llywodraeth Cymru, 2025). Mae Llywodraeth Cymru a'r Swyddfa Ystadegau Gwladol yn cydweithio i wella ein dealltwriaeth o ystadegau'r Gymraeg a dylid ystyried a yw’r ffynonellau data gorau gennym neu a oes angen dull mwy agile ar gyfer casglu data’n amlach ac yn fwy targedol na’r cyfrifiad?
Yn ogystal â phennu dull casglu data cyson a chywir, bydd angen ehangu’r mathau o ddata sydd ar gael i gynnwys defnydd iaith ym mhob agwedd ar fywyd, agweddau holl drigolion Cymru tuag at y Gymraeg, a dyfnder y mewnwelediad a ddaw yn ei sgil er mwyn sicrhau fod gwaith polisi a chynllunio iaith mor effeithiol â phosibl. 

6. 	Iaith fel ffenomen gymdeithasol – rhai meysydd allweddol
Mae trafodaeth fanwl o’r meysydd hyn – a meysydd eraill perthnasol gan gynnwys polisi tai, cynllunio gwlad a thref, cydraddoldeb, ac yn y blaen – y tu hwnt i gwmpas y traethawd hwn, ond rhoddir sylw cryno iawn at ambell i fater isod mewn perthynas â’r gymhariaeth rhwng Gwlad y Basg a Chymru.
6.1 	Cymunedau
Er bod rhai wedi cwestiynu diben creu siaradwyr newydd ac y dylid canolbwyntio ar gadarnleoedd ieithyddol gyda chanran uchel o siaradwyr ‘cynhenid’ (Brooks a Roberts, 2013), mae argymhellion yr adroddiad diweddaraf ar ofodau anadlu Gwlad y Basg (Euskarabidea ac eraill, 2024) ac adroddiad y Comisiwn Cymunedau Cymraeg ill dau yn nodi’r angen i ystyried sut y gellid denu oedolion sydd eisoes wedi byw yn yr ardaloedd am gyfnod ond heb ddysgu Cymraeg i wneud hynny, ac yn hanfodol bwysig, i bontio i ddefnydd o’r Gymraeg/Euskara yn hytrach na’u hastudio neu ddeall yn unig.
Datblygwyd model gwreiddiol Fishman (1991) ar gyfer adnewyddu neu gynnal cymunedau o siaradwyr cynhenid ond mae ymchwil sosioieithyddol diweddarach yn herio hyn, gan ddangos y gall siaradwyr newydd, nad ydynt yn rhai ‘cynhenid’, gyfrannu at wyrdroi shifft ieithyddol. Mae King (2001, dyfynnwyd yn O’Rourke, 2018) yn dadlau na ddylid dychwelyd at hen batrymau defnydd iaith wrth wrthdroi shifft ieithyddol, yn hytrach dylid symud yr iaith yn ei blaen at ddefnyddiau a defnyddwyr newydd. Yng Ngwlad y Basg, mae’r term euskaldunberri (yn llythrennol ‘siaradwr Basg newydd) wedi bod mewn defnydd ers y 1980au i gyfeirio at siaradwyr sydd wedi caffael yr iaith naill ai trwy addysg ffurfiol neu fel oedolion (Ortega ac eraill 2015, dyfynnwyd yn O’Rourke, 2018).
Nodir yng Ngwlad y Basg hefyd fod proffil a ffordd o fyw trigolion y gofodau anadlu wedi newid yn y blynyddoedd diwethaf – maent yn fwy symudol yn eu bywydau bob dydd ac yn aml yn teithio tu hwnt i ffiniau’r gofod anadlu ar gyfer gwaith, cymdeithasu, derbyn gwasanaethau ac ati. Mae hyn yn cynyddu eu defnydd a chyswllt â phobl nad ydynt yn siarad Euskara. Ar ben hynny, hyd yn oed os nad yw’r trigolion yn teithio mae dylanwad y we fyd-eang a rhwydweithiau cymdeithasol yn sylweddol ac fel arfer yn digwydd yn yr ieithoedd hegemonaidd, a bod cryfhau polisiau a gweithgarwch sy’n tanlinellu cymeriad ‘cymunedau byw’ yr ardaloedd hyn yn hollbwysig a defnyddio dulliau fel yr asesiad o effaith ieithyddol i atgyfnerthu’r gwaith hwn.
Dyma ddiffiniad Adroddiad Euskarabidea ac eraill (2024) o siaradwyr Euskara sydd wedi’u grymuso:
· siaradwyr sydd â rheolaeth dros eu sefyllfa sosioieithyddol
· sy’n rhoi Euskara yn gyntaf 
· sy’n ymddwyn yn gyfrifol yn eu hiaith
Ond mae hyn yn diystyru ffactor pwysig arall sef yr angen i geisio creu gwell community cohesion mewn cymunedau dwyieithog neu amlieithog lle mae gwerth a bri ar ieithoedd leiafrifedig a pharch tuag atynt a’u siaradwyr, h.y. sicrhau fod pob rhan o gymdeithas yn gefnogol o’r iaith leiafrifol hyd yn oed pan nad ydynt yn ei siarad.
O’r Mentrau Iaith i’r papurau bro, ac o glybiau pêl-droed i addoldai, bydd rhaid cynnwys holl rwydweithiau a sefydliadau Cymraeg yr ardaloedd o arwyddocâd ieithyddol o ddwysedd uchel yn y broses o roi’r fframwaith ar waith, eu grymuso, a’u cefnogi (gan gynnwys ystyried cefnogaeth ariannol) er mwyn rhoi cadernid cymunedol i’r cysyniad.

[bookmark: _Hlk188214433]6.2 Addysg
Mae tirwedd ieithyddol byd addysg Euskara yn dra gwahanol i’r Gymraeg yng Nghymru ac yn haeddu mwy o drafodaeth nag a ellid ei chynnal yma. Fodd bynnag, dylid nodi rhai ymyraethau ymarferol ar lawr gwlad sy’n helpu i greu defnyddwyr iaith o’ rheini sy’n ei deall.
Mae Fernández Ulloa (2006) yn nodi fod ysgolion yn llunio cynllun iaith yn canolbwyntio ar ddefnydd bob dydd o Euskara yn flynyddol ers 1996, ac yn hanfodol, caiff arian a chymorth technegol eu rhoi ar gyfer perfformiadau, caneuon a grwpiau theatr; radio’r ysgol, cantorion y bertsolaris ac yn y blaen, a bod y gweithgareddau, y myfyrwyr a’r canolfannau yn cynyddu bob blwyddyn. Mae’r elfen o gymorth ariannol ychwanegol yma yn arwyddocaol – ac mae’n siŵr y byddai’n hwb i weithgarwch cyfrwng Cymraeg ysgolion ar draws Cymru.
Mae pryderon ynghylch capasiti’r gweithlu addysg wedi nodweddu hynt Bil y Gymraeg ac Addysg (Cymru) drwy’r broses ddeddfwriaethol hyd yn hyn a bydd angen cadw hyn mewn cof yn arbennig os bydd gofodau anadlu’r Gymraeg yn cael eu sefydlu (Senedd Cymru, 2025).


[bookmark: _Hlk188215414]6.3		Yr economi
Hyd yn oed yn y nawdegau cynnar, roedd Fishman (1991) wedi adnabod y byddai mudo yn cael effaith aruthrol ar sefyllfa iaith, boed hynny’n fudo gwirfoddol ai peidio, ac ar gyfer y rheini oedd yn aros yn ogystal â’r rheini oedd yn gadael. Mae Lana (2021) yn cadarnhau fod hyn yn realiti gan nodi’r anawsterau sy’n codi i siaradwyr Basg sy’n symud o ardaloedd Fasgaidd Navarre i’r parthau cymysg neu Sbaeneg-yn-unig wrth orfod troi i’r Sbaeneg yn holl beuoedd bywyd cyhoeddus.
Nodir yn Cymraeg 2050 (strategaeth iaith gyfredol Llywodraeth Cymru, 2017) fod cefnogi seilwaith sosioeconomaidd cymunedau Cymraeg eu hiaith yn fodd o annog siaradwyr Cymraeg i aros yn eu cymunedau neu ddychwelyd. Mae Bonner ac eraill (2023) yn nodi fod y Gymraeg yn ystyriaeth sylweddol ym mhenderfyniadau mudo llawer o’r grwpiau o fewn y deipoleg a luniwyd gan yr ymchwilwyr, ond bod y rhan fwyaf o’r grwpiau wedi blaenoriaethu ffactorau eraill. Mewn rhai achosion roedd cyflogaeth yn fodd o gynnal niferoedd siaradwyr o fewn y gymuned ieithyddol neu eu denu yn ôl.
Yn Adroddiad Euskarabidea ac eraill (2024), nodir bod trigolion y gofodau anadlu yn gadael yr ardal i weithio am nad oed cyfleoedd gwaith ar gael iddynt yn lleol. Fodd bynnag, cyfeirir at y posibilrwydd o weithio o bell – sy’n bosibilrwydd mwy amlwg nag erioed diolch yn rhannol o leiaf i’r pandemig – gan ei gwneud yn haws i rai mathau o weithwyr mewn rhai sectorau aros yn y gofodau anadlu, sy’n cynnig gobaith o ran cynllunio economaidd ieithyddol.
Yn yr arnasguneak, fel ardaloedd o arwyddocâd ieithyddol o ddwysedd uwch Cymru, mae canran sylweddol o’r trigolion yn gweithio ym myd amaeth gan greu cysylltiad pwysig rhwng dyfodol y diwydiant a’r iaith. Lle bo cysylltiad clir fel hyn yn bodoli rhwng sector a’r iaith, dylid gweithredu ar y lefel meicro, meso a macro er mwyn cefnogi’r diwydiannau hynny a gwneud mwy i dynnu sylw at y cysylltiad rhwng parhad iaith a diwydiant o fewn yr ecosystem sosioieithyddol. 

6.4    Technoleg / Y Cyfryngau 
[bookmark: _Hlk188223974]Er bod gan wlad y Basg sianeli teledu, radio, cyfryngau print a digidol niferus, ac er gwaethaf cynnydd yn nifer y siaradwyr, nid yw’r cynnydd hwn wedi arwain at gynnydd cyfatebol yn nhreuliant y cyfryngau Euskara (Juez, 2024). Yng nghyd-destun cynnwys ar y teledu, dim ond 2% o’r bobl sy’n gwylio teledu Euskara hyd yn oed os yw eu lefel defnydd dros 10% mewn mannau eraill o’u bywydau. Fodd bynnag, mae cyfran uwch o dreuliant y cyfryngau Euskara mewn ardaloedd sosioieithyddol lle mae dwysedd uchel o siaradwyr Euskara, gan awgrymu bod yr ymwybyddiaeth a’r defnydd o Euskara yn y parth digidol yn cael ei hwyluso gan y gofodau anadlu. Meddai Fernández Ulloa (2006): “The role of the media, communications technology, public administration, business, etc., is the key for the Basque language to reach all levels of use.”
Mae Adroddiad Euskarabidea ac eraill (2024) yn nodi’r angen i gynyddu’r cynnwys a gaiff ei greu yn Euskara, ei amrywio er mwyn cyrraedd cynulleidfaoedd ehangach a chynyddu’r cyfleoedd ar gyfer treuliant y cyfryngau Sbaeneg trwy Euskara (trwy ddybio, isdeitlo ac ati).
Yng Nghymru, felly, gellid dadlau y bydd angen polisïau penodol yn yr ardaloedd o arwyddocâd ieithyddol dwysedd uwch gydag ymyraethau posibl yn cynnwys cynnig rhagweithiol (fel a wnaed wrth osod hafan Gymraeg gwefan Hwb yn ddiofyn yn holl ysgolion Cymru); hyrwyddo uniongyrchol mewn mannau o ddwysedd uchel o fewn y gofodau anadlu e.e. ysgolion, gweithleoedd, canolfannau siopa; ynghyd â hysbysebu digidol targedol cadarn. Gellid hefyd ystyried sefydlu partneriaethau penodol rhwng y gofodau anadlu a’r cyfryngau yn enwedig wrth hyrwyddo cynnwys Cymraeg ymhlith plant a phobl ifanc a cheisio sefydlu’r arfer o droi at gynnwys Cymraeg o bob math yn gynnar.

7.      Casgliad
Wrth fwrw ymlaen â’r argymhelliad i greu cadarnleoedd ieithyddol yng Nghymru, bydd yn allweddol ystyried gwersi a ddysgir yng ngofodau anadlu Gwlad y Basg (a sefyllfaoedd cyffelyb eraill), gan wneud penderfyniadau darbodus a chall am yr adnoddau sydd ar gael a sut y gellid adeiladu ar y rhwydweithiau, sefydliadau, fframweithiau cyfreithiol, a llwyddiannau cyfredol.
Yn ysbryd cyfiawnder cymdeithasol a fframweithiau gweithredu er budd cenedlaethau’r dyfodol sy’n bodoli yng Nghymru, e.e. Deddf Llesiant Cenedlaethau’r Dyfodol, dylai’r broses o roi’r gofodau anadlu ar waith yng Nghymru gynnwys y cymunedau dan sylw o’r cychwyn cyntaf, gan wreiddio’r amcanion ar lawr gwlad a sicrhau bod y cymunedau yn teimlo perchnogaeth dros yr iaith a’i dyfodol.
Mae sefyllfa pob iaith yn unigryw a does dim gwarantu methiant neu lwyddiant wrth roi damcaniaethau ar waith mewn sefyllfaoedd real, ond fel y dywed Fishman (1991), mae’n rhaid mentro:
"not having swept the field or completely reversed the tide is not a sign of defeat, but, rather, a level of accomplishment that must be evaluated against what would most probably have been obtained had they not entered the fray at all..."

Map of Basque-speaking Territories

Note. This map shows the Basque-speaking territories. The Basque Autonomous
‘Community or BAC appears in blue, Navarre in purple and the French Basque Country
in green (Department of Culture and Language Policy, 2020a).

